F.

kadangi susirūpinimą, inter alia, kelia šie klausimai: i) Pagrindų sprendime 2002/584/TVR ir kituose tarpusavio pripažinimą reglamentuojančiuose dokumentuose nenustatytas atsisakymo vykdyti priemonę pagrindas, kai esama pagrįstų priežasčių manyti, kad atitinkamos priemonės vykdymas būtų nesuderinamas su vykdančiosios valstybės narės įsipareigojimais pagal ES sutarties 6 straipsnį ir Europos Sąjungos pagrindinių teisių chartiją (toliau – Chartija); ii) Pagrindų sprendime 2002/584/TVR ir kituose tarpusavio pripažinimą reglamentuojančiuose dokumentuose neįtvirtinta nuostata dėl teisės į veiksmingą teisinę gynybą, kaip nustatyta Chartijos 47 straipsniu, tai palikta reglamentuoti pagal nacionalinę teisę, todėl valstybėse narėse atsiranda netikrumas ir taikoma nevienoda praktika; iii) neatliekama reguliari Šengeno informacinės sistemos (SIS II) ir Interpolo perspėjimų peržiūra, be to, panaikinus Europos arešto orderį tokie perspėjimai automatiškai nepanaikinami ir esama netikrumo, kokį poveikį atsisakymas vykdyti Europos arešto orderį turi tolesniam tokio arešto orderio ir susijusių perspėjimų galiojimui, taigi, asmenys, dėl kurių išduodamas Europos arešto orderis, negali laisvai judėti laisvės, saugumo ir teisingumo erdvėje, nes rizikuoja būti sulaikyti ir perduoti; iv) netiksliai apibrėžtas sunkių nusikaltimų sąrašas, susijęs su Europos arešto orderiu, taip pat kitomis Sąjungos priemonėmis, kurias taikant nuolat remiamasi šiuo sąrašu, ir nusikaltimų, kurių sunkumas neatspindėtas visų valstybių narių baudžiamuosiuose kodeksuose ir kurie neatitiktų proporcingumo patikrinimo, įtraukimas; v) neproporcingas Europos arešto orderio naudojimas nesunkių nusikalstamų veikų atveju arba tokiomis aplinkybėmis, kai galėtų būti naudojamos švelnesnės alternatyvios priemonės; dėl tokio naudojimo vykdomi nepagrįsti areštai, asmenys nepagrįstą ir pernelyg ilgą laikotarpį laikomi kardomojo kalinimo vietose, dėl to neproporcingai kišamasi į pagrindines įtariamųjų ir kaltinamųjų teises, taip pat eikvojami valstybių narių ištekliai; vi) Pagrindų sprendime 2002/584/TVR ir kituose tarpusavio pripažinimą reglamentuojamuose dokumentuose neapibrėžtas terminas „teisminė institucija“, todėl praktika valstybėse narėse skiriasi ir sukuriamas netikrumas, mažinamas tarpusavio pasitikėjimas ir bylinėjimasis; vii) nėra būtiniausių standartų, kuriais būtų užtikrinama veiksminga tarpusavio pripažinimo priemonių vykdymo priežiūra, todėl valstybėse narėse taikoma skirtinga teisinių garantijų ir apsaugos nuo pagrindinių teisių pažeidimų priemonių tvarka, taip pat dėl kompensacijų nuo tokių teismo klaidų, kaip tapatybės nustatymo klaidos, nukentėjusiems asmenims, o tai prieštarauja Europos žmogaus teisių ir pagrindinių laisvių apsaugos konvencijoje (EŽTK) nustatytiems standartams ir nusistovėjusiai Europos Sąjungos Teisingumo Teismo praktikai; viii) nors būtina esant tam tikroms sąlygoms asmenį laikyti kardomojo kalinimo vietoje, tačiau tai, kad nėra būtiniausių tokiam laikymui, įskaitant reguliarų tikrinimą, kalinimo, kaip kraštutinės priemonės ir alternatyvių priemonių apsvarstymui taikomų standartų, taip pat dėl to, kad nėra tinkamo vertinimo, ar byla parengta nagrinėti teisme, tvarkos, įtariamieji ir kaltinamieji gali būti nepagrįstą ir per ilgą laikotarpį laikomi kardomojo kalinimo vietose; ix) nepriimtinos sąlygos daugelyje kardomojo kalinimo įstaigų visoje Sąjungoje ir tokios padėties poveikis atitinkamų asmenų pagrindinėms teisėms, ypač teisei į apsaugą nuo nežmoniško ar žeminančio elgesio, arba baudimo, kaip nustatyta pagal EŽTK 3 straipsnį, taip pat Sąjungos tarpusavio pripažinimo priemonių veiksmingumui ir funkcionavimui; x) teisinio atstovavimo asmenims, ieškomiems pagal Europos arešto orderį išduodančiojoje valstybėje narėje ir vykdančiojoje valstybėje narėje, stoka; xi) Pagrindų sprendime 2002/584/TVR nėra terminų išverstiems Europos arešto orderiams perduoti, dėl to taikoma skirtinga tvarka ir atsiranda netikrumo; xii) trūksta tinkamos nusikalstamos veikos, kuriai nebetaikomas abipusio baudžiamumo patikrinimas, apibrėžties; xiii) nenaudojamos kitos esamos Sąjungos teisminio bendradarbiavimo ir tarpusavio pripažinimo priemonės;